
VALUTAZZJONI BAĠITARJA
għall-Kumitat għall-Kultura u l-Edukazzjoni u l-Kumitat għal-Libertajiet Ċivili, il-Ġustizzja u l-Intern dwar il-proposta għal regolament tal-Parlament Ewropew u tal-Kunsill li jistabbilixxi l-programm “AgoraEU” għall-perjodu 2028-2034, u li jħassar ir-Regolamenti (UE) 2021/692 u (UE) 2021/818
(COM(2025)0550 – C10‑0173/2025 – 2025/0550(COD))
<Intro>Bis-saħħa tal-Artikolu 58 tar-Regoli ta’ Proċedura, il-Kumitat għall-Baġits ħareġ valutazzjoni tal-proposta u kkonkluda dan li ġej:</Intro>
Il-Kumitat għall-Baġits,
A.	billi AgoraEU huwa s-suċċessur tal-Programm Ewropa Kreattiva (CREA) eżistenti u tal-Programm dwar iċ-Ċittadini, l-Ugwaljanza, id-Drittijiet u l-Valuri (CERV);
B.	jisħaq li l-baġit tal-UE għandu rwol vitali fl-appoġġ tal-valuri fundamentali tal-UE tad-demokrazija u l-pluraliżmu, minquxa fl-Artikolu 2 tat-Trattat dwar l-Unjoni Ewropea; billi l-programmi predeċessuri wrew li huma kruċjali biex jappoġġjaw is-setturi kulturali u kreattivi, jissalvagwardjaw il-libertà artistika u tal-media, jiġġieldu d-diżinformazzjoni, u jipproteġu u jippromwovu l-ugwaljanza, il-parteċipazzjoni demokratika, l-inklużjoni soċjali, ir-reżiljenza tas-soċjetà u ċ-ċittadinanza attiva, id-drittijiet u l-valuri, inkluż biex jiġu miġġielda l-forom kollha ta’ vjolenza abbażi tal-ġeneru, kif minqux fit-Trattati u fil-Karta tad-Drittijiet Fundamentali tal-Unjoni Ewropea u l-konvenzjonijiet internazzjonali dwar id-drittijiet tal-bniedem applikabbli;
C.	billi fil-kuntest ta’ pressjoni u theddid dejjem akbar fuq il-valuri demokratiċi Ewropej kif ukoll fil-kuntest ta’ sfidi strutturali usa’ li qed tiffaċċja l-Unjoni, il-Programm AgoraEU għandu rwol ewlieni biex jappoġġja l-kultura, l-media indipendenti u s-soċjetà ċivili, u biex jikkontribwixxi għar-reżiljenza tas-soċjetà tal-Unjoni, għall-involviment ċiviku u għat-tisħiħ tad-demokrazija;
1.	Jirrimarka li l-Programm AgoraEU li għadu kif ġie propost jgħaqqad żewġ programmi eżistenti distinti – CREA u CERV – u jintegra l-finanzjament relatat mal-azzjonijiet ta’ MEDIA appoġġjati fl-ambitu tal-prerogattivi tal-Kummissjoni; jinnota l-proposta tal-Kummissjoni ta’ żieda sinifikanti fil-baġit meta mqabbla mal-baġit akkumulat tal-2021-2027 ta’ CERV u CREA; jissottolinja li dawn il-programmi huma strutturalment sottoskritti żżejjed, bid-domanda li tkun konsiderevolment ogħla mill-possibbiltajiet tal-programmi bbażati fuq il-baġits individwali tagħhom; jenfasizza r-rwol ċentrali tal-Programm AgoraEU biex irawwem ir-reżiljenza demokratika tal-Unjoni; jissottolinja, għalhekk, li hija meħtieġa żieda ulterjuri fil-baġit propost;
2.	Iqis li l-pakkett tal-programm għandu jiżdied minn EUR 8 582 000 000 fi prezzijiet attwali għal EUR 10 720 330 000 fi prezzijiet attwali u EUR 9 500 000 000 fi prezzijiet tal-2025 sabiex ikun mgħammar biżżejjed biex jissodisfa l-objettivi tiegħu, filwaqt li jiżgura li l-fużjoni ma ddgħajjifx l-appoġġ għas-setturi kulturali u kreattivi, il-media indipendenti, is-soċjetà ċivili, il-parteċipazzjoni demokratika u l-ugwaljanza, u jkompli jappoġġja l-azzjonijiet Daphne u jippromwovi d-drittijiet fundamentali;
3.	Jilqa’ l-istrateġija tal-UE għas-soċjetà ċivili ppubblikata reċentement, li tirrikonoxxi r-rwol importanti tal-organizzazzjonijiet tas-soċjetà ċivili fl-għoti ta’ pariri, appoġġ u għarfien espert fl-iżvilupp u l-implimentazzjoni tal-leġiżlazzjoni u l-politiki tal-UE; jissottolinja, f’dan ir-rigward, il-ħtieġa li jiġi żgurat finanzjament fit-tul, prevedibbli u suffiċjenti għall-organizzazzjonijiet tas-soċjetà ċivili, inkluż, fejn meħtieġ, permezz ta’ għotjiet operattivi, bi trasparenza u obbligu ta’ rendikont sħaħ;
4.	Jenfasizza l-ħtieġa li tiġi żgurata l-aċċessibbiltà wiesgħa tal-Programm AgoraEU fil-fergħat kollha tiegħu; ifakkar, f’dan ir-rigward, fl-Artikolu 207 tar-Regolament Finanzjarju[footnoteRef:2] li jippermetti l-possibbiltà li jingħata appoġġ finanzjarju lil partijiet terzi (“finanzjament kaskata”); [2:  Ir-Regolament (UE, Euratom) 2024/2509 tal-Parlament Ewropew u tal-Kunsill tat-23 ta’ Settembru 2024 dwar ir-regoli finanzjarji applikabbli għall-baġit ġenerali tal-Unjoni (ĠU L, 2024/2509, 26.9.2024, ELI: http://data.europa.eu/eli/reg/2024/2509/oj). ] 

5.	Iqis li biżżejjed riżorsi, inklużi riżorsi umani, tekniċi u tal-IT, iridu jkunu disponibbli mill-bidu nett u tul il-perjodu kollu ta’ programmazzjoni tal-qafas finanzjarju pluriennali (QFP) 2028-2034 biex tiġi żgurata implimentazzjoni effettiva tal-programm AgoraEU, inkluż għall-aġenzija eżekuttiva li tista’ tiġġestixxi direttament partijiet mill-programm; jenfasizza li l-eżekuzzjoni effettiva tal-programm u l-implimentazzjoni soda tal-politiki u l-programmi tal-UE, inklużi l-monitoraġġ u l-infurzar xierqa, jiddependu minn amministrazzjoni tal-Unjoni ffinanzjata b’mod adegwat u b’persunal adegwat; ifakkar fil-pożizzjoni li l-Parlament Ewropew ilu jħaddan li l-ispejjeż amministrattivi ma jridux isiru għad-detriment tal-pakkett tal-programm;
6.	Jinsisti li leġiżlazzjoni dettaljata u tajba biżżejjed, b’livell xieraq ta’ governanza, hija kundizzjoni għal teħid xieraq ta’ deċiżjonijiet baġitarji u sorveljanza parlamentari adegwata matul l-implimentazzjoni tal-baġit; jirrakkomanda l-introduzzjoni ta’ dispożizzjonijiet biex jissaħħaħ il-kontroll fuq kif jiġi mobilizzat u kif jintefaq il-baġit, u jissottolinja l-importanza ta’ evalwazzjonijiet regolari; iqis li l-hekk imsejjaħ mekkaniżmu ta’ tmexxija bl-ebda mod ma jista’ jkun sostitut għas-setgħat leġiżlattivi u baġitarji tal-Parlament, u ma jistax jinħoloq mingħajr arkitettura ta’ governanza soda li tiżgura l-eżerċizzju effettiv ta’ tali setgħat;
7.	Jissottolinja li aktar flessibbiltà fl-implimentazzjoni tal-programm ma tridx tirriżulta f’ċentralizzazzjoni de facto tal-implimentazzjoni tal-baġit fil-livell tal-Kummissjoni u lanqas ma trid iddgħajjef il-prerogattivi tal-awtorità baġitarja; jisħaq li s-simplifikazzjoni u l-flessibbiltà ma jridux isiru għad-detriment tat-trasparenza u tas-sorveljanza mill-awtorità baġitarja; jirrakkomanda, għalhekk, li l-pakkett globali jiġi diżaggregat biex jirrifletti l-fergħat speċifiċi tal-Programm AgoraEU; jissottolinja li għandha tiġi żgurata t-trasparenza fir-rigward tal-allokazzjoni tar-riżorsi għal attivitajiet trażversali; jirrakkomanda li, jekk il-kumitati ewlenin jiddeċiedu li jistabbilixxu aktar fergħat meta mqabbla mal-proposta tal-Kummissjoni, dawn għandu jkollhom ukoll pakketti sekondarji indikattivi definiti;
8.	Jenfasizza li l-elementi li jiffurmaw il-Programm AgoraEU għandhom objettivi differenti, huma kkonfrontati b’realtajiet differenti u huma strutturati b’mod differenti, u li s-setturi li huma mmirati lejhom għandhom missjonijiet u mudelli ta’ negozju differenti, u dawn għandhom jitqiesu kif xieraq fit-tfassil tar-Regolament propost; jiddeplora n-nuqqas ta’ nomenklatura baġitarja indikattiva dettaljata biżżejjed proposta fid-dikjarazzjoni finanzjarja u diġitali leġiżlattiva (LFDS) u jqis li dan se jfixkel is-sorveljanza u l-kapaċità tal-awtorità baġitarja li tmexxi b’mod preċiż il-prijoritajiet ta’ politika fil-proċedura baġitarja annwali; jinnota, barra minn hekk, li dan jagħti lill-Kummissjoni aktar libertà biex tbiddel u tiddeċiedi dwar il-prijoritajiet tal-infiq matul l-implimentazzjoni; jesprimi tħassib li l-arkitettura baġitarja aggregata żżejjed iżżid b’mod drammatiku d-diskrezzjoni tal-Kummissjoni fit-trasferiment u r-riallokazzjoni tar-riżorsi mingħajr deċiżjoni tal-awtorità baġitarja, u tillimita serjament is-sorveljanza parlamentari; jirrakkomanda, għalhekk, nomenklatura aktar dettaljata li tirrifletti kif xieraq l-objettivi u l-istruttura tal-programm, u ssaħħaħ it-trasparenza, l-obbligu ta’ rendikont u l-kontroll parlamentari;
9.	Ifakkar li n-nomenklatura baġitarja trid tiġi stabbilita f’konformità mal-Artikolu 47(2) tar-Regolament Finanzjarju, li jipprevedi li kull titolu jrid jikkorrispondi għal qasam ta’ politika u li kull kapitolu, bħala regola, irid jikkorrispondi għal programm jew attività, f’konformità mal-prinċipji tal-ispeċifikazzjoni, il-ġestjoni finanzjarja tajba u t-trasparenza; jirrakkomanda li l-Kumitat għall-Kultura u l-Edukazzjoni u l-Kumitat għal-Libertajiet Ċivili, il-Ġustizzja u l-Affarijiet Interni jemendaw il-proposta biex jinkludu anness li jiddefinixxi n-nomenklatura tal-programm; jinsisti li n-nomenklatura tal-baġit tifforma parti integrali mill-pożizzjoni ta’ negozjar tal-Parlament u trid tiġi diskussa fin-negozjati interistituzzjonali; iqis, f’dan ir-rigward, li d-Dikjarazzjoni Finanzjarja u Diġitali Leġiżlattiva riveduta trid tifforma parti mill-ftehim politiku finali;
10.	Ifakkar li l-proposta tinkludi l-possibbiltà li tintuża garanzija baġitarja; jisħaq li l-implikazzjonijiet baġitarji tal-operazzjonijiet ta’ teħid u ta’ għoti b’self fl-ambitu ta’ AgoraEU jridu jiġu identifikati b’mod ċar, ippreżentati b’mod trasparenti u mmonitorjati bir-reqqa matul il-perjodu tal-QFP; jissottolinja b’mod partikolari li l-impatt potenzjali tagħhom fuq garanziji oħra jrid jiġi vvalutat bis-sħiħ u jitqies kif xieraq, kif ukoll irid jiġi vvalutat bis-sħiħ u jitqies kif xieraq l-impatt fuq id-disponibbiltà tal-għotjiet fl-ambitu tal-programm; jinsisti li d-deċiżjonijiet kollha relatati ma’ tali operazzjonijiet iridu jirrispettaw bis-sħiħ is-setgħat tal-koleġiżlaturi u l-prerogattivi tal-awtorità baġitarja; jissottolinja li tali strumenti għandhom jintużaw b’mod strateġiku biex jimmassimizzaw l-impatt, l-effiċjenza u s-sostenibbiltà tal-finanzjament tal-UE, filwaqt li jiżguraw trasparenza sħiħa u ġestjoni tajba tar-riskju;
11.	Jinsisti li l-użu ta’ strumenti finanzjarji flimkien mal-finanzjament ta’ AgoraEU se jiġi stabbilit b’mod xieraq u li, fejn applikabbli, l-ammont globali riżervat għall-operazzjonijiet ta’ taħlit kif ukoll għal strumenti finanzjarji oħrajn se jiġi speċifikat fil-proċedura baġitarja annwali; iħeġġeġ biex l-ammonti mobilizzati permezz ta’ operazzjonijiet b’finanzjament imħallat ikunu fiskalment responsabbli b’rati ta’ imgħax raġonevoli;
12.	Ifakkar li l-proposta tipprovdi possibbiltà li jiġu riallokati riżorsi lejn programmi ta’ ġestjoni kondiviża u minnhom, iżda jissottolinja li tali sinerġiji għandhom irawmu l-implimentazzjoni tal-politika; itenni r-rakkomandazzjoni tal-Qorti Ewropea tal-Awdituri li kwalunkwe riallokazzjoni għandha tkun iġġustifikata kif xieraq f’kull każ u titwettaq f’koordinazzjoni bejn il-Kummissjoni u l-Istati Membri; jissottolinja l-ħtieġa li tiġi żgurata traċċabbiltà sħiħa tal-ammonti riallokati;
13.	Jisħaq fuq il-ħtieġa li jiġu definiti t-tmiem tal-perjodu ta’ eliġibbiltà u l-limitu massimu fuq in-nefqa teknika u amministrattiva kif ukoll li tiġi pprovduta aktar ċarezza dwar id-drittijiet tal-awditjar għall-Qorti Ewropea tal-Awdituri, inkluż fir-rigward tal-benefiċjarji f’“pajjiżi terzi”, jiġifieri dawk barra mill-qafas legali tal-UE;
14.	Iqis li r-rimborżi minn strumenti finanzjarji għandhom jibqgħu disponibbli fi ħdan il-Programm AgoraEU;
15.	Jieħu nota tal-komplementarjetà ssuġġerita bejn AgoraEU u programmi, fondi u inizjattivi oħra tal-Unjoni bħat-Tarka Ewropea għad-Demokrazija, il-Programm Ġustizzja, Erasmus+, Ewropa Globali, il-Fond Ewropew għall-Kompetittività, Orizzont Ewropa u l-fondi ta’ ġestjoni kondiviża fl-ambitu tal-pjanijiet ta’ sħubija nazzjonali u reġjonali; jisħaq li komplementarjetà msaħħa bejn l-istrumenti ma tridx tinkiseb għad-detriment tat-traċċabbiltà tan-nefqa jew tal-prerogattivi tal-awtorità baġitarja; jissottolinja li l-kontribuzzjoni ta’ AgoraEU għall-operazzjonijiet iffinanzjati b’mod konġunt ma’ strumenti oħrajn trid ikun identifikabbli b’mod espliċitu fl-istadji kollha taċ-ċiklu baġitarju; jisħaq, f’dan ir-rigward, li kwalunkwe kontribuzzjoni ta’ dan it-tip trid tiġi riflessa kif xieraq fid-dikjarazzjoni tal-prestazzjoni tal-programm għall-Programm AgoraEU; jinsisti li l-awtorità baġitarja għandha żżomm il-kontroll sħiħ fuq il-mod kif ir-riżorsi jiġu kkombinati bejn l-istrumenti u fuq il-kontribut effettiv ta’ kull programm għall-prijoritajiet tal-UE, partikolarment permezz ta’ nomenklatura tal-baġit dettaljata; jisħaq li komplementarjetà msaħħa bejn il-programmi ma tridx twassal għal kumplessità sproporzjonata għall-benefiċjarji; jitlob li l-finanzjament tal-UE jkun aktar ċar, aktar aċċessibbli u aktar koerenti sabiex tiġi ffaċilitata l-adozzjoni u jiġi massimizzat l-impatt tal-investimenti;
16.	Jisħaq li l-użu tad-dħul assenjat estern fl-ambitu ta’ AgoraEU jrid ikun ċirkoskritt b’mod ċar, totalment trasparenti u soġġett għal skrutinju parlamentari effettiv; jieħu nota, f’dan ir-rigward, tad-dispożizzjonijiet relatati mal-kontribuzzjonijiet finanzjarji addizzjonali minn kwalunkwe pajjiż terz parteċipant u donaturi oħrajn għall-programm; ifakkar fl-importanza li tiġi żgurata t-traċċabbiltà tad-dħul assenjat estern; jissottolinja li, jekk il-kumitati ewlenin iqisu li jemendaw id-dispożizzjonijiet relatati mad-dħul assenjat estern, dan għandu jsir f’koordinazzjoni mal-Kumitat għall-Baġits u mal-kumitati l-oħrajn sabiex jiġi żgurat approċċ konsistenti; jirrikonoxxi li l-kontribuzzjonijiet minn partijiet terzi, inkluż mis-settur privat, jistgħu jkunu ta’ benefiċċju għall-programm; jenfasizza li tali kontribuzzjonijiet iridu jiġu implimentati f’konformità mar-Regolament Finanzjarju, b’mod partikolari fir-rigward tal-indipendenza u l-imparzjalità;
17.	Jenfasizza li l-parteċipazzjoni ta’ organizzazzjonijiet minn pajjiżi terzi, li għandha tkun speċifikata b’mod ċar u debitament ġustifikata b’mod trasparenti f’kull programm ta’ ħidma annwali, irrispettivament minn jekk dawk il-pajjiżi humiex assoċjati jew le, għandha titwettaq f’konformità mal-prinċipji tat-trasparenza, ir-reċiproċità finanzjarja u l-allinjament regolatorju; jisħaq li, f’dan ir-rigward, il-pajjiżi terzi għandhom jipprovdu kontribuzzjoni finanzjarja adegwata għall-programm; jissottolinja li tali parteċipazzjoni għandha tkun kundizzjonali fuq livell suffiċjenti ta’ allinjament regolatorju, b’mod partikolari mad-dispożizzjonijiet tad-Direttiva 2010/13/UE[footnoteRef:3] dwar is-servizzi tal-media awdjoviżiva, notevolment fil-kuntest tal-kooperazzjoni awdjoviżiva; jenfasizza l-ħtieġa li jiġu żgurati salvagwardji ċari fil-każ ta’ nuqqas minn pajjiż terz li jikkonforma mal-impenji meħuda fil-Ftehim ta’ Assoċjazzjoni, jew fejn nuqqasijiet serji u persistenti jirriskjaw li jaffettwaw il-ġestjoni finanzjarja tajba u l-protezzjoni tal-interessi finanzjarji tal-Unjoni; [3:  Id-Direttiva 2010/13/UE tal-Parlament Ewropew u tal-Kunsill tal-10 ta’ Marzu 2010 dwar il-koordinazzjoni ta’ ċerti dispożizzjonijiet stabbiliti bil-liġi, b’regolament jew b’azzjoni amministrattiva fi Stati Membri dwar il-forniment ta’ servizzi tal-midja awdjoviżiva (ĠU L 95, 15.4.2010, p. 1, ELI: http://data.europa.eu/eli/dir/2010/13/oj). ] 

18.	Jemmen li l-għażliet ta’ politika sostantivi kollha, bħall-objettivi tal-programm, il-prijoritajiet ta’ nfiq, l-allokazzjonijiet finanzjarji, ir-rati ta’ finanzjament, l-eliġibbiltà, il-kriterji tal-għażla u tal-għoti, il-kundizzjonijiet, id-definizzjonijiet u l-metodi ta’ kalkolu jridu jiġu ddeterminati fl-att leġiżlattiv ta’ bażi rilevanti, b’rispett sħiħ għall-prerogattivi tal-Parlament bħala koleġiżlatur u bħala waħda mill-fergħat tal-awtorità baġitarja tal-UE, u li kwalunkwe element mhux essenzjali u supplementari li jinvolvi għażliet politiċi li mhumiex inklużi fl-att bażiku jrid jiġi adottat esklużivament permezz ta’ atti delegati, inklużi l-programmi ta’ ħidma;
19.	Ifakkar fil-proposta għal regolament li jistabbilixxi qafas għall-ittrekkjar tan-nefqa baġitarja u għall-prestazzjoni tal-baġit u regoli orizzontali oħrajn għall-programmi u għall-attivitajiet tal-Unjoni[footnoteRef:4] (ir-“Regolament dwar il-Prestazzjoni”), li jistabbilixxi lista simplifikata unika għall-indikaturi tal-prestazzjoni u d-dispożizzjonijiet dwar il-monitoraġġ u l-evalwazzjoni, li wħud minnhom huma rilevanti għal AgoraEU; jissottolinja li kwalunkwe bidla fl-arkitettura, fl-objettivi u fl-azzjonijiet eliġibbli fl-ambitu tal-programm jeħtieġ li tiġi riflessa b’mod xieraq fid-dispożizzjonijiet rilevanti skont l-Anness I tar-Regolament dwar il-Prestazzjoni, bħala parti mill-proċess ta’ emendar u negozjar ta’ dak ir-regolament; jirrimarka li, filwaqt li l-leġiżlazzjoni settorjali tista’ tissupplimenta r-regolament dwar il-prestazzjoni, pereżempju fir-rigward tal-evalwazzjonijiet tal-programmi, għandha tibqa’ konsistenti mad-dispożizzjonijiet ta’ dak ir-regolament; jesprimi tħassib li l-attivitajiet eteroġeni ffinanzjati fl-ambitu ta’ AgoraEU se jaffettwaw l-affidabbiltà tal-indikaturi tal-prestazzjoni, u jappella għal identifikazzjoni aktar ċara tar-riżultati speċifiċi għal kull fergħa, enfasi akbar fuq ir-riżultati aktar milli fuq l-outputs, u rekwiżiti armonizzati tal-kwalità tad-data; [4:  COM(2025)0545.] 

20.	Jisħaq li l-finanzjament kollu jrid ikun konformi mal-Gwida tal-Kummissjoni dwar il-finanzjament għal attivitajiet relatati mal-iżvilupp, l-implimentazzjoni, il-monitoraġġ u t-tisħiħ tal-leġiżlazzjoni u l-politika tal-Unjoni;
21.	Iqis li s-salvagwardja tal-interessi finanzjarji tal-Unjoni u l-protezzjoni tal-baġit tal-Unjoni huma essenzjali fil-fażijiet kollha tal-implimentazzjoni tal-baġit tal-Unjoni; jissottolinja li l-użu ta’ finanzjament mhux marbut mal-kostijiet jew għażliet oħra ta’ kostijiet simplifikati ma għandux jaffettwa d-drittijiet tal-awditjar jew tal-investigazzjoni tal-Kummissjoni, tal-Uffiċċju Ewropew ta’ Kontra l-Frodi, tal-Qorti Ewropea tal-Awdituri u tal-Uffiċċju tal-Prosekutur Pubbliku Ewropew rispettivament; jenfasizza l-importanza ta’ kontrolli kemm ex ante kif ukoll ex post biex jiġi evitat il-finanzjament doppju u biex jiġu żgurati proċeduri ta’ għoti sodi, traċċabbiltà fil-programmi kollha u trasparenza fl-implimentazzjoni;
22.	Ifakkar li skont l-Artikolu 6(2) tar-Regolament Finanzjarju, l-istabbiliment u l-implimentazzjoni tal-baġit iridu jikkonformaw ma’ reġim ġenerali ta’ kundizzjonalità f’każijiet ta’ ksur tal-istat tad-dritt; jissottolinja, barra minn hekk, li l-Artikolu 6(3) tal-istess regolament jirrikjedi li l-Istati Membri u l-Kummissjoni, fl-implimentazzjoni tal-baġit, jiżguraw konformità mal-Karta tad-Drittijiet Fundamentali tal-Unjoni Ewropea u jirrispettaw il-valuri li fuqhom hija msejsa l-UE, kif minqux fl-Artikolu 2 tat-Trattat dwar l-Unjoni Ewropea;
23.	Jinsisti li f’każ ta’ ksur tal-istat tad-dritt mill-gvernijiet nazzjonali u mingħajr preġudizzju għall-applikazzjoni tar-Regolament (UE, Euratom) 2020/2092[footnoteRef:5], il-Kummissjoni għandha tesplora modi kif tiżgura li l-benefiċjarji u r-riċevituri finali potenzjali jkunu jistgħu jkomplu jibbenefikaw mill-finanzjament tal-Unjoni; jisħaq li dan il-prinċipju jinsab fil-qalba ta’ approċċ ta’ kundizzjonalità intelliġenti; [5:  Ir-Regolament (UE, Euratom) 2020/2092 tal-Parlament Ewropew u tal-Kunsill tas-16 ta’ Diċembru 2020 dwar reġim ġenerali ta’ kondizzjonalità għall-protezzjoni tal-baġit tal-Unjoni (ĠU L 433 I, 22.12.2020, p. 1, ELI: http://data.europa.eu/eli/reg/2020/2092/oj). ] 

24.	Ifakkar li, skont ir-Regolament Finanzjarju, il-programmi u l-attivitajiet għandhom, fejn fattibbli u xieraq, f’konformità mar-regoli rilevanti speċifiċi għas-settur, jiġu implimentati biex jintlaħqu l-objettivi stabbiliti tagħhom, filwaqt li jirrispettaw il-kundizzjonijiet tax-xogħol u tal-impjieg skont id-dritt nazzjonali applikabbli, id-dritt tal-Unjoni, il-konvenzjonijiet tal-Organizzazzjoni Internazzjonali tax-Xogħol u l-ftehimiet kollettivi kif ukoll iqisu l-prinċipji tal-ugwaljanza bejn il-ġeneri u tal-prinċipju la tagħmilx ħsara sinifikanti; ifakkar, f’dan ir-rigward, fl-impenji fid-dikjarazzjoni interistituzzjonali konġunta “L-Ewropa għall-Kultura - Il-Kultura għall-Ewropa”, jiġifieri li kulħadd għandu d-dritt għal kundizzjonijiet tax-xogħol ekwi, ġusti, tajbin għas-saħħa u sikuri, inklużi l-artisti u l-professjonisti kulturali li huma fil-qalba tas-setturi u l-industriji kulturali u kreattivi tagħna; ifakkar, barra minn hekk, li remunerazzjoni ġusta u kundizzjonijiet tax-xogħol adegwati huma fundamentali għal-libertà artistika u d-diversità kulturali.

EMENDI
Fil-qafas tal-valutazzjoni baġitarja tiegħu, il-Kumitat għall-Baġits jippreżenta wkoll l-emendi li ġejjin għall-proposta:
[bookmark: restart]<RepeatBlock-Amend><Amend>Emenda		<NumAm>1</NumAm>
<DocAmend>Proposta għal regolament</DocAmend>
<Article> Premessa 28a (ġdida)</Article>
	

	Test propost mill-Kummissjoni
	Emenda

	
	(28a)	Jenħtieġ li l-komplementarjetà bejn AgoraEU u strumenti oħrajn tal-Unjoni ma tinkisibx għad-detriment tat-traċċabbiltà tan-nefqa jew tal-prerogattivi tal-awtorità baġitarja. Il-kontribuzzjoni ta’ AgoraEU għall-azzjonijiet iffinanzjati b’mod konġunt jenħtieġ li tibqa’ identifikabbli b’mod espliċitu fl-istadji kollha taċ-ċiklu baġitarju u jenħtieġ li tiġi riflessa debitament fid-Dikjarazzjoni tal-Prestazzjoni tal-Programm.


</Amend>
<Amend>Emenda		<NumAm>2</NumAm>
<DocAmend>Proposta għal regolament</DocAmend>
<Article> Premessa 32a (ġdida)</Article>
	

	Test propost mill-Kummissjoni
	Emenda

	
	(32a)	Ir-Regolament (UE, Euratom) 2020/2092 tal-Parlament Ewropew u tal-Kunsill japplika għall-Programm. Jistabbilixxi reġim ġenerali ta’ kundizzjonalità għall-protezzjoni tal-baġit tal-Unjoni fil-każ ta’ ksur tal-prinċipji tal-istat tad-dritt fl-Istati Membri.


</Amend>
<Amend>Emenda		<NumAm>3</NumAm>
<DocAmend>Proposta għal regolament</DocAmend>
<Article> Premessa 33</Article>
	

	Test propost mill-Kummissjoni
	Emenda

	(33)	Ir-Regolament (UE, Euratom) 2024/2509 tal-Parlament Ewropew u tal-Kunsill japplika għall-Programm. Jistabbilixxi r-regoli dwar l-istabbiliment u l-implimentazzjoni tal-baġit ġenerali tal-Unjoni, inklużi r-regoli dwar l-għotjiet, il-premjijiet, id-donazzjonijiet mhux finanzjarji, l-akkwist, l-implimentazzjoni indiretta, l-assistenza finanzjarja, l-istrumenti finanzjarji u l-garanziji baġitarji.
	(33)	Ir-Regolament (UE, Euratom) 2024/2509 tal-Parlament Ewropew u tal-Kunsill japplika għall-Programm. Jistabbilixxi r-regoli dwar l-istabbiliment u l-implimentazzjoni tal-baġit ġenerali tal-Unjoni, inklużi r-regoli dwar l-għotjiet, il-premjijiet, id-donazzjonijiet mhux finanzjarji, l-akkwist, l-implimentazzjoni indiretta, l-assistenza finanzjarja, l-istrumenti finanzjarji u l-garanziji baġitarji. F’konformità mar-Regolament (UE, Euratom) 2024/2509 (ir-“Regolament Finanzjarju”), l-implimentazzjoni tal-Programm jenħtieġ li tirrispetta bis-sħiħ il-valuri minquxa fl-Artikolu 2 tat-Trattat dwar l-Unjoni Ewropea u d-drittijiet rikonoxxuti fil-Karta tad-Drittijiet Fundamentali tal-Unjoni Ewropea.

	___________
	___________

	27 Ir-Regolament (UE, Euratom) 2024/2509 tal-Parlament Ewropew u tal-Kunsill tat-23 ta’ Settembru 2024 dwar ir-regoli finanzjarji applikabbli għall-baġit ġenerali tal-Unjoni (ĠU L, 2024/2509, 26.9.2024, ELI: http://data.europa.eu/eli/reg/2024/2509/oj).
	27 Ir-Regolament (UE, Euratom) 2024/2509 tal-Parlament Ewropew u tal-Kunsill tat-23 ta’ Settembru 2024 dwar ir-regoli finanzjarji applikabbli għall-baġit ġenerali tal-Unjoni (ĠU L, 2024/2509, 26.9.2024, ELI: http://data.europa.eu/eli/reg/2024/2509/oj).


</Amend>
<Amend>Emenda		<NumAm>4</NumAm>
<DocAmend>Proposta għal regolament</DocAmend>
<Article>Premessa 40a (ġdida)</Article>
	

	Test propost mill-Kummissjoni
	Emenda

	
	[bookmark: _Hlk227236390](40a)	Huwa essenzjali li d-dispożizzjonijiet ta’ dan ir-Regolament kif ukoll l-arranġamenti ta’ governanza tiegħu jridu jwasslu għat-teħid xieraq ta’ deċiżjonijiet mill-awtorità baġitarja u għal sorveljanza parlamentari xierqa. B’mod partikolari, f’konformità mal-Artikolu 47(2) tar-Regolament Finanzjarju, kwalunkwe speċifikazzjoni tal-arkitettura interna ta’ AgoraEU jenħtieġ li tiġi riflessa debitament fin-nomenklatura tal-baġit permezz tal-introduzzjoni ta’ linji baġitarji korrispondenti.


</Amend>
<Amend>Emenda		<NumAm>5</NumAm>
<DocAmend>Proposta għal regolament</DocAmend>
<Article>Premessa 40b (ġdida)</Article>
	

	Test propost mill-Kummissjoni
	Emenda

	
	(40b)	L-implikazzjonijiet ta’ dan ir-Regolament fuq il-baġit tal-Unjoni ġew ivvalutati* skont l-Artikolu 310(4) tat-Trattat dwar il-Funzjonament tal-Unjoni Ewropea. Jenħtieġ li jiġu allokati biżżejjed riżorsi finanzjarji u umani għall-implimentazzjoni tiegħu, filwaqt li jitqies l-impatt tal-finanzjament tiegħu fuq programmi jew politiki oħra tal-Unjoni u tiġi żgurata l-kompatibbiltà tiegħu mal-qafas finanzjarju pluriennali, is-sistema tar-riżorsi proprji u l-Ftehim Interistituzzjonali korrispondenti, kif ukoll mal-prinċipji baġitarji stabbiliti fir-Regolament (UE, Euratom) 2024/2509 tal-Parlament Ewropew u tal-Kunsill[1].

	
	______________________

	
	+ Pro memoria: valutazzjoni baġitarja tal-Kumitat għall-Baġits tal-Parlament Ewropew tal-15 ta’ Lulju 2026 dwar il-proposta għal regolament tal-Parlament Ewropew u tal-Kunsill li jistabbilixxi l-programm “AgoraEU” għall-perjodu 2028-2034, u li jħassar ir-Regolamenti (UE) 2021/692 u (UE) 2021/818 (COM(2025)0550).

	
	[1] Ir-Regolament (UE, Euratom) 2024/2509 tal-Parlament Ewropew u tal-Kunsill tat-23 ta’ Settembru 2024 dwar ir-regoli finanzjarji applikabbli għall-baġit ġenerali tal-Unjoni (ĠU L, 2024/2509, 26.9.2024, ELI: http://data.europa.eu/eli/reg/2024/2509/oj).


</Amend>
<Amend>Emenda		<NumAm>6</NumAm>
<DocAmend>Proposta għal regolament</DocAmend>
<Article>Artikolu 11 – paragrafu 1</Article>
	

	Test propost mill-Kummissjoni
	Emenda

	1.	Il-pakkett finanzjarju indikattiv għall-implimentazzjoni tal-Programm għall-perjodu 2028-2034 hu stabbilit għal EUR 8 582 000 000 fi prezzijiet kurrenti.
	1.	Il-pakkett tal-programm għall-implimentazzjoni ta’ dan ir-Regolament għall-perjodu 2028-2034 hu stabbilit għal EUR 10 720 330 000 fi prezzijiet attwali (EUR 9 500 000 000 fi prezzijiet tal-2025).


</Amend>
<Amend>Emenda		<NumAm>7</NumAm>
<DocAmend>Proposta għal regolament</DocAmend>
<Article>Artikolu 13 – paragrafu 1</Article>
	

	Test propost mill-Kummissjoni
	Emenda

	1.	Il-Programm għandu jiġi implimentat f’sinerġija ma’ programmi oħra tal-Unjoni. Anki azzjoni li tkun irċeviet kontribuzzjoni tal-Unjoni minn programm ieħor tista’ tirċievi kontribuzzjoni taħt dan il-Programm. Ir-regoli tal-programm rilevanti tal-Unjoni għandhom japplikaw għall-kontribuzzjoni korrispondenti, jew inkella jista’ jiġi applikat sett uniku ta’ regoli għall-kontribuzzjonijiet kollha u jista’ jiġi konkluż impenn legali wieħed. Jekk il-kontribuzzjonijiet kollha tal-Unjoni jkunu pprovduti abbażi tal-kost eliġibbli, l-appoġġ kumulattiv mill-baġit tal-Unjoni ma għandux jaqbeż it-total tal-kostijiet eliġibbli tal-azzjoni u jista’ jiġi kkalkulat fuq bażi pro rata f’konformità mad-dokumenti li jistabbilixxu l-kundizzjonijiet għall-appoġġ.
	1.	Il-Programm għandu jiġi implimentat f’sinerġija ma’ programmi oħra tal-Unjoni. Anki azzjoni li tkun irċeviet kontribuzzjoni tal-Unjoni minn programm ieħor tista’ tirċievi kontribuzzjoni taħt dan il-Programm. Ir-regoli tal-programm rilevanti tal-Unjoni għandhom japplikaw għall-kontribuzzjoni korrispondenti, jew inkella jista’ jiġi applikat sett uniku ta’ regoli għall-kontribuzzjonijiet kollha u jista’ jiġi konkluż impenn legali wieħed. Jekk il-kontribuzzjonijiet kollha tal-Unjoni jkunu pprovduti abbażi tal-kost eliġibbli, l-appoġġ kumulattiv mill-baġit tal-Unjoni ma għandux jaqbeż it-total tal-kostijiet eliġibbli tal-azzjoni u jista’ jiġi kkalkulat fuq bażi pro rata f’konformità mad-dokumenti li jistabbilixxu l-kundizzjonijiet għall-appoġġ. Il-Kummissjoni għandha tindirizza s-sinerġiji bejn il-Programm u programmi oħra tal-Unjoni fid-Dikjarazzjoni tal-Prestazzjoni tal-Programm stabbilita fl-Artikolu 41(3)(h) tar-Regolament (UE, Euratom) 2024/2509 u fid-dokumenti rilevanti ta’ programmazzjoni u rapportar.


</Amend>
<Amend>Emenda		<NumAm>8</NumAm>
<DocAmend>Proposta għal regolament</DocAmend>
<Article>Artikolu 15 – paragrafu 4a (ġdid)</Article>
	

	Test propost mill-Kummissjoni
	Emenda

	
	4a.	Mill-[1 ta’ Jannar 2028 / mid-data tal-bidu tal-programm], b’deroga mill-ewwel, mit-tieni u mir-raba’ subparagrafi tal-Artikolu 212(3) tar-Regolament (UE, Euratom) 2024/2509, meta l-Programm jipprovdi l-finanzjament lill-istrumenti finanzjarji permezz tal-Istrument tal-InvestEU tal-FEK kif previst fil-paragrafu 4 ta’ dan l-Artikolu, id-dħul, ir-ripagamenti u l-irkupri minn dawk l-istrumenti finanzjarji għandhom jintużaw biex jipprovdu appoġġ tal-Unjoni fl-ambitu ta’ dan ir-Regolament. B’deroga mill-Artikolu 21(3) il-punt (f) tar-Regolament (UE, Euratom) 2024/2509 u f’konformità mal-Artikolu 21(5) ta’ dak ir-Regolament, dawk ir-riżorsi għandhom jikkostitwixxu dħul assenjat estern lill-Programm.


</Amend>
<Amend>Emenda		<NumAm>9</NumAm>
<DocAmend>Proposta għal regolament</DocAmend>
<Article>Artikolu 15 – paragrafu 6</Article>
	

	Test propost mill-Kummissjoni
	Emenda

	6.	Meta l-finanzjament tal-Unjoni jingħata fil-forma ta’ għotja, il-finanzjament għandu jingħata bħala finanzjament mhux marbut mal-kostijiet jew, fejn meħtieġ, għażliet ta’ kostijiet issimplifikati, f’konformità mar-Regolament (UE, Euratom) 2024/2509. Il-finanzjament jista’ jingħata fil-forma ta’ rimborż reali tal-kost eliġibbli, meta l-objettivi ta’ azzjoni ma jkunux jistgħu jintlaħqu mod ieħor biss.
	6.	Meta l-finanzjament tal-Unjoni jingħata fil-forma ta’ għotja, il-finanzjament għandu jingħata bħala għażliet ta’ kostijiet issimplifikati, f’konformità mal-Artikolu 125 tar-Regolament (UE, Euratom) 2024/2509. Il-finanzjament jista’ jingħata fil-forma ta’ rimborż reali tal-kost eliġibbli, meta l-objettivi ta’ azzjoni ma jkunux jistgħu jintlaħqu mod ieħor biss.


</Amend>
</RepeatBlock-Amend>

ANNESS: DIKJARAZZJONI TAL-KONTRIBUT
<FootprintIntro>Ir-rapporteur għal valutazzjoni baġitarja tiddikjara, taħt ir-responsabbiltà esklużiva tagħha, li fil-valutazzjoni baġitarja tagħha ma inkludiet ebda kontribut mingħand rappreżentanti ta’ gruppi ta’ interess li jaqgħu fil-kamp ta’ applikazzjoni tal-Ftehim Interistituzzjonali dwar Reġistru Obbligatorju ta’ Trasparenza[footnoteRef:6], jew mingħand rappreżentanti ta’ awtoritajiet pubbliċi ta’ pajjiżi terzi, inklużi l-missjonijiet diplomatiċi u l-ambaxxati tagħhom, li għandhom jiġu elenkati f’dan l-Anness f’konformità mal-Artikolu 8 tal-Anness I tar-Regoli ta’ Proċedura.</FootprintIntro> [6:  Il-Ftehim Interistituzzjonali tal-20 ta’ Mejju 2021 bejn il-Parlament Ewropew, il-Kunsill tal-Unjoni Ewropea u l-Kummissjoni Ewropea dwar Reġistru Obbligatorju ta’ Trasparenza (ĠU L 207, 11.6.2021, p. 1, ELI: http://data.europa.eu/eli/agree_interinstit/2021/611/oj).] 

